KIRJALLINEN KYSYMYS E-1416/02

esittäjä(t): Bart Staes (Verts/ALE) komissiolle

(23. toukokuuta 2002)

Aihe: Yhteisön patenttia koskeva kieliregiimi

Parlamentti hylkäsi 10. huhtikuuta 2002 suurella enemmistöllä yhteisön patenttia käsittelevän Palacion mietinnön (A5-0059/2002) tarkistukset 40 ja 41. Näiden tarkistusten tavoitteena oli suojata unionin kansalaisia kieleen perustuvalta syrjinnältä niin, että yhteisön patentin laillisuuteen ja kohtuulliseen hintaan ei vaikuteta. Hylkäämällä nämä ja muita samantyyppisiä tarkistuksia parlamentti menetti viimeisen mahdollisuutensa neuvoa neuvostoa laajentamaan yhteisön patentin kieliregiimiä kaikkiin yhteisön virallisiin kieliin. Nyt sallitut kielet ovat vain ranska, saksa, espanja, italia ja englanti.

1. Pitääkö komissio tätä ehdotusta yhteisön patentin kieliregiimiksi yhteensopivana yhteisökielten syrjimättömyysperiaatteen kanssa? Jos näin on, miten se perustelee hollannin, kreikan, suomen, portugalin, ruotsin ja tanskan poissulkemisen? Jos näin ei ole, miten se aikoo toimia kuuden virallisen kielen syrjinnän estämiseksi?

2. Aikooko komissio myös tulevaisuudessa valvoa, että tällaista syrjintää ei tapahdu, vaikka suunnitellun kielivalinnan perusteella se saakin laajan demokraattisen enemmistön sekä Euroopan parlamentissa että muissa EU:n toimielimissä?

3. Onko komissio myös tässä asiassa sitä mieltä, että on hyvin tärkeää, että unionin kansalaiset voivat tutkia unionin tekstejä omalla kielellään (Ks. http://www.europa.eu.int/comm/role_nl.htm

5)?

Frederik Bolkesteinin komission puolesta antama vastaus

(24. kesäkuuta 2002)

Komissio haluaisi muistuttaa arvoisaa parlamentin jäsentä siitä, ettei komissio ole ehdottanut viiden kielen valikoimaa yhteisöpatentin kielijärjestelyksi.

Komissio katsoo, että sen tekemään yhteisöpatenttia koskevaan ehdotukseen sisältyvä kielijärjestely on tarkoituksenmukainen. Kun otetaan huomioon Euroopan patenttiviraston asema yhteisöpatenttihakemukset käsittelevänä virastona, käytössä olevaa kolmen kielen valikoimaa pidetään sopivana kaikissa jäsenvaltioissa, jotka myös kaikki ovat asiaa koskevan sopimuksen sopimuspuolia. Komissio katsoo, että Euroopan patenttiviraston (EPO) kielijärjestely on hyvin käytännöllinen ja käyttäjäystävällinen. On muistettava, että järjestelmässä on periaatteessa mahdollista panna patenttihakemus vireille millä tahansa jäsenvaltioiden virallisella kielellä. Hakemus on myöhemmin käännettävä yhdelle Euroopan patenttiviraston työkielistä, sillä viraston on pystyttävä toimimaan tehokkaasti. Komissio pitää ehdottoman tärkeänä, että Euroopan patenttivirasto hoitaa jatkossakin yhteisöpatenttihakemuksiin liittyvän toimintansa kustannustehokkaasti ja luotettavasti.

Myönnettyjen yhteisöpatenttien kääntämisen osalta komissio uskoo edelleen, että sen ehdotus on tarkoituksenmukainen, erityisesti kun tarkoituksena on luoda kaikilta osin kustannustehokas järjestelmä. Neuvosto on ilmoittanut pitävänsä parempana noudattaa jatkossa sellaista järjestelyä, jossa kaikki myönnettyä yhteisöpatenttia koskevat vaatimukset käännettäisiin yhteisön kaikille virallisille kielille. Komissio on ilmoittanut, että se voisi hyväksyä tuollaisen kääntämisjärjestelyn sillä ehdolla, että yhteisöpatentista voidaan päästä hyväksyttävään kokonaisvaltaiseen kompromissiin, jossa kiinnitetään erityistä huomiota lainkäyttöä koskevaa puoleen.

Komission näkemyksen mukaan näkökohdat, jotka liittyvät yhteisön oikeuden tai yhteisön toimielinten hyväksymien tekstien saatavuuteen yhteisön kaikilla kielillä, eivät sovellu Euroopan patenttiviraston myöntämiin yhteisöpatentteihin.